

ร่าง

ข้อบัญญัติท้องถิ่น

องค์การบริหารส่วนตำบลห้วยแก้ง

เรื่อง

การควบคุมแหล่งเพาะพันธุ์ยุงลาย

พ.ศ.2564

**ร่าง**

**บันทึกหลักการและเหตุผล**

**ประกอบร่างข้อบัญญัติองค์การบริหารส่วนตำบลแก่งห้วยแก้ง**

**เรื่อง การควบคุมแหล่งเพาะพันธุ์ยุงลาย พ.ศ.2564**

\*\*\*\*\*\*\*\*\*\*\*\*

**หลักการ**

ให้มีข้อบัญญัติ ว่าด้วยการควบคุมแหล่งเพาะพันธุ์ยุงลาย

**เหตุผล**

เนื่องจากมีการแพร่ระบาดของโรคไข้เลือดออกโดยมียุงลายเป็นพาหะของโรคติดต่อนี้ องค์การบริหารส่วนตำบลห้วยแก้ง จึงเห็นว่าจำเป็นที่ต้องควบคุมแหล่งเพาะพันธุ์ของยุงลายและป้องกันแก้ไขปัญหา การแพร่ระบาดของโรคไข้เลือดออก ที่มียุงลายเป็นพาหะของโรคไข้เลือดออก การควบคุม ทำลายแหล่งเพาะพันธุ์ยุงลาย จึงตราข้อบัญญัตินี้ขึ้นไว้

**ข้อบัญญัติองค์การบริหารส่วนตำบลห้วยแก้ง**

**เรื่อง การควบคุมแหล่งเพาะพันธุ์ยุงลาย พ.ศ. 2564**

โดยเป็นการสมควรให้มีข้อบัญญัติองค์การบริหารส่วนตำบลห้วยแก้งว่าด้วยการควบคุม แหล่งเพาะพันธุ์ยุงลายในเขตองค์การบริหารส่วนตำบลห้วยแก้ง

อาศัยอำนาจตามความในมาตรา 67 ( 3 ) และ มาตรา 71 แห่งพระราชบัญญัติสภาตำบล และองค์การบริหารส่วนตำบล พ.ศ. 2537 ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล ( ฉบับที่ 7 ) พ.ศ. 2562 ประกอบมาตรา 20 แห่งพระราชบัญญัติการสาธารณสุข พ.ศ. 2535 องค์การบริหารส่วนตำบลห้วยแก้ง โดยความเห็นชอบของสภาองค์การบริหารส่วนตำบลห้วยแก้ง และนายอำเภอกุดชุม จึงตราข้อบัญญัติไว้ดังต่อไปนี้

ข้อ 1 ข้อบัญญัตินี้ เรียกว่า “ ข้อบัญญัติองค์การบริหารส่วนตำบลห้วยแก้ง เรื่อง การควบคุมแหล่งเพาะพันธุ์ยุงลาย พ.ศ. 2564 ”

ข้อ 2 ข้อบัญญัตินี้ให้ใช้บังคับในเขตขององค์การบริหารส่วนตำบลห้วยแก้งตั้งแต่วันถัดจาก วันประกาศในราชกิจจานุเบกษาเป็นต้นไป

ข้อ 3 บรรดาข้อบัญญัติ ประกาศ ระเบียบ และคำสั่งอื่นใดในส่วนที่ได้ตราไว้แล้วในข้อบัญญัติหรือ ซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ 4 ในข้อบัญญัตินี้

“ มูลฝอย ” หมายความว่า เศษกระดาษ เศษผ้า เศษอาหาร เศษสินค้า เศษวัตถุ ถุงพลาสติก ภาชนะที่ใส่อาหาร เถ้า มูลสัตว์ หรือสิ่งอื่นใดที่เก็บกวาดจากถนน ตลาด ที่เลี้ยงสัตว์ หรือที่อื่นและหมายความรวมถึงมูลฝอยติดเชื้อ มูลฝอยที่เป็นพิษหรืออันตรายจากชุมชน

“ อาคาร ” หมายความว่า ตึก บ้าน เรือน โรง ร้าน แพ คลังสินค้า สำนักงาน หรือ สิ่งที่สร้างขึ้นอย่างอื่นซึ่งบุคคลอาจเข้าอยู่หรือเข้าใช้สอยได้

“ ที่หรือทางสาธารณะ ” หมายความว่า สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือใช้สัญจรได้

“ แหล่งเพาะพันธุ์ยุงลาย ” หมายความว่า สภาวะที่มีน้ำขังได้ในระยะที่เกินกว่าเจ็ดวันซึ่งยุงลายสามารถวางไข่และพัฒนาเป็นลูกน้ำได้

“ ราชการส่วนท้องถิ่น ” หมายความว่า องค์การบริหารส่วนตำบลห้วยแก้ง

“ เจ้าพนักงานท้องถิ่น ” หมายความว่า นายกองค์การบริหารส่วนตำบลห้วยแก้ง

“ เจ้าพนักงานสาธารณสุข ” หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข พ.ศ. 2535

ข้อ 5 ให้นายกองค์การบริหารส่วนตำบลห้วยแก้ง เป็นผู้รักษาการให้เป็นไปตามข้อบัญญัตินี้ และ ให้มีอำนาจออกระเบียบ ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้

ข้อ 6 ห้ามมิให้ผู้ใดทิ้งหรือทำให้มีขึ้นซึ่งมูลฝอยที่ขังน้ำได้ในที่หรือทางสาธารณะซึ่งอาจเป็นแหล่งเพาะพันธุ์ยุงลาย เช่น กระป๋อง กะลา ยางรถยนต์ เป็นต้น นอกจากในที่ที่ราชการส่วนท้องถิ่นจัดไว้ให้

ข้อ 7 เจ้าของหรือผู้ครอบครองอาคารหรือเคหสถานต้องเก็บกวาดและดูแลมิให้มีมูลฝอยที่ขังน้ำได้ซึ่งอาจเป็นแหล่งเพาะพันธุ์ยุงลาย เช่น กระป๋อง กะลา ยางรถยนต์ เป็นต้น ในบริเวณอาคารหรือเคหสถานรวมทั้งบริเวณรอบ ๆ ทั้งนี้ โดยเก็บใส่ลงถังรองรับมูลฝอยที่มีฝาเปิดปิด หรือบรรจุถุงพลาสติกที่มีการผูกรัดปากถุง หรือวิธีการอื่นใดที่เจ้าพนักงานท้องถิ่นโดยคำแนะนำของเจ้าพนักงานสาธารณสุขประกาศกำหนด และเผยแพร่ให้ประชาชนทราบ

ในกรณีที่ราชการส่วนท้องถิ่นเป็นผู้ให้บริการเก็บขนมูลฝอยเพื่อนำไปกำจัด เจ้าของอาคารหรือเคหสถานมีหน้าที่ต้องเสียค่าธรรมเนียมตามข้อบัญญัติท้องถิ่น

ข้อ 8 เจ้าของหรือผู้ครอบครอง อาคาร เคหสถาน หรือสถานที่ใด ๆ ที่มีแหล่งน้ำที่อาจเป็นแหล่งเพาะพันธุ์ยุงลายจะต้องดูแลมิให้เป็นแหล่งเพาะพันธุ์ยุงลาย

ข้อ 9 เจ้าของหรือผู้ครอบครอง อาคาร เคหสถาน ต้องดูแลทำความสะอาดและเปลี่ยนน้ำในแจกัน ถ้วยรองขาตู้กับข้าว ภาชนะอื่น ๆ ที่มีน้ำขังอย่างน้อยทุกเจ็ดวัน หรือใส่สารที่ป้องกันการวางไข่ของยุงได้ และจัดให้มีฝาปิดตุ่มน้ำที่มีอยู่ในอาคารและเคหสถาน รวมทั้งข้อปฏิบัติอื่น ๆ ที่องค์การบริหารส่วนตำบลห้วยแก้งประกาศกำหนด

ข้อ 10 ในกรณีที่องค์การบริหารส่วนตำบลห้วยแก้ง ได้จัดเจ้าหน้าที่ไปทำการกำจัดยุงในอาคาร หรือเคหสถาน หรือสถานที่ใด ๆ เจ้าของหรือผู้ครอบครองอาคาร เคหสถาน หรือสถานที่นั้น จะต้องให้ความร่วมมือและอำนวยความสะดวกตามสมควร

ข้อ 11 ผู้ใดฝ่าฝืนข้อ 5 และข้อ 6 ต้องระวางโทษตามมาตรา 73 วรรคสองแห่งพระราชบัญญัติการสาธารณสุข พ.ศ. 2535

ข้อ 12 ผู้ใดฝ่าฝืนข้อ 7 ข้อ 8 และข้อ 9 ต้องระวางโทษปรับไม่เกินหนึ่งพันบาท

ประกาศ ณ วันที่ ........................................................

ลงชื่อ

( นายจักรกฤษ ศรีวะรมย์ )

นายกองค์การบริหารส่วนตำบลห้วยแก้ง

เห็นชอบ

ลงชื่อ

( นายสรวิศ สมพงษ์ )

นายอำเภอกุดชุม